**Gilbert Perreault** (s. 13. marraskuuta 1950 Victoriaville, Québec) on kanadanranskalainen entinen jääkiekkoilija, pelipaikaltaan keskushyökkääjä.

Ura
---

Ennen ammattilaisuraansa Perreault pelasi vuosina 1967–1970 kolme kautta Montreal Junior Canadiensissa Ontario Hockey Associationissa (OHA). Hän oli toisella OHA-kaudellaan 97:llä tehopisteellään (37 maalia ja 60 syöttöpistettä) seuransa toiseksi paras pistemies Réjean Houlen jälkeen ja kolmannella ja viimeisellä OHA-kaudellaan seuransa paras pistemies 121:llä runkosarjapisteellä (51 maalia ja 70 syöttöpistettä). Vuosina 1969 ja 1970 hän oli voittamassa Canadiensissa OHA:n ja Memorial Cupin mestaruutta (Kanadan juniorimestaruus) ja samoina vuosina hänet nimettiin OHA:n ensimmäiseen tähdistökentälliseen. Lisäksi hänet palkittiin vuonna 1970 Tilson Trophylla OHA:n arvokkaimpana pelaajana. NHL-varauksen Perreault sai vuonna 1970 laajennusjoukkue Buffalo Sabresin varattua hänet koko varaustilaisuuden ykkösvarauksena.

Perreault aloitti NHL-uransa syksyllä 1970 pelaten ensimmäisen liigaottelunsa Sabresin paidassa 10. lokakuuta. Ensimmäisellä NHL-kaudellaan hän teki jaettuun kuudenteen sijaan liigan maalipörssissä oikeuttaneet 38 maalia ja antoi 34 maaliin johtanutta syöttöä, yhteensä 72 tehopistettä, ollen näin seuransa paras pistemies. Kauden jälkeen hänet palkittiin Calder Memorial Trophylla NHL:n vuoden tulokkaana. Hän voitti urallaan vuoden tulokkaan palkinnon jälkeen vielä yhden muun NHL-palkinnon, herrasmiespelaajan Lady Byng Trophyn vuonna 1973.

Perreault jatkoi Sabresissa vuoteen 1986 eli koko NHL-uransa loppuun asti. Hän oli seuran paras pistemies yhteensä kahdellatoista kaudella (1971–1972 jaettu kärkisija Rick Martinin kanssa), parhaimmillaan 113:lla runkosarjapisteellä (44 maalia ja 69 syöttöpistettä), mihin hän pystyi kaudella 1975–1976. Maalipörssissä hän oli seuransa kärkinimi neljällä kaudella ja syöttöpörsissä yhdeksällä kaudella (1977–1978 jaettu kärkisija René Robertin kanssa ja 1984–1985 Phil Housleyn kanssa).

Kaudesta 1971–1972 kauden 1978–1979 loppuun asti Perreault muodosti Rick Martinin ja René Robertin kanssa yhden NHL-historian tunnetuimmista hyökkäysketjuista, ketjun *The French Connection*, jonka nimi viittaa kolmikon kanadanranskalaisuuteen. Ketju hajosi 1970-luvun lopulla René Robertin siirryttyä Colorado Rockiesiin.

NHL:n tähdistöottelussa Perreault pelasi kuutena vuonna, 1971, 1972, 1977, 1978, 1980 ja 1984, ja liigan toiseen tähdistökentälliseen hänet valittiin kahdesti, vuosina 1976 ja 1977. Stanley Cupin loppuotteluissa hän pääsi pelaamaan kerran, vuonna 1975, jolloin Philadelphia Flyers vei mestaruuden voitoin 4–2. Perreualt oli kevään 1975 pudotuspeleissä 15:llä tehopisteellään seuransa paras pistemies yhdessä Rick Martinin kanssa. Perreault lopetti pelaajauransa marraskuussa 1986, kesken kauden 1986–1987, kuudentoista Sabres-vuoden jälkeen, joista viisi viimeistä hän toimi seuran kapteenina. Vuonna 1990 hänet valittiin Hockey Hall of Fameen ja samana vuonna Buffalo Sabres jäädytti hänen pelinumeronsa 11.

Gilbert Perreault pelasi NHL-urallaan 1191 runkosarjaottelua, joissa hän teki 512 maalia ja 814 syöttöpistettä, yhteensä 1326 tehopistettä. Pudotuspeliotteluja hänelle kertyi 90, joissa hän teki yhteensä 103 tehopistettä, 33 maalia ja 70 syöttöpistettä. Perreault edusti maataan Kanada-cupissa kahdesti, vuosina 1976 ja 1981. Vuoden 1976 turnauksen Kanada voitti ja vuonna 1981 maa sijoittui toiseksi Neuvostoliiton jälkeen. Lisäksi hän edusti Kanadaa vuoden 1972 Neuvostoliittoa vastaan pelatussa Summit Series -ottelusarjassa ja NHL:ää vuoden 1979 samaa maata vastaan pelatussa Challenge Cup -ottelusarjassa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1967–68 | Montreal Jr. Canadiens | OHA | 47 | 15 | 34 | 49 | 10 | 11 | 8 | 9 | 17 | 5 |
| 1968–69 | Montreal Jr. Canadiens | OHA | 54 | 37 | 60 | 97 | 29 | 14 | 5 | 10 | 15 | 10 |
| 1969–70 | Montreal Jr. Canadiens | OHA | 54 | 51 | 71 | 121 | 26 | 16 | 17 | 21 | 38 | 4 |
| 1970–71 | Buffalo Sabres | NHL | 78 | 38 | 34 | 72 | 19 | – | – | – | – | – | Calder Trophy |
| 1971–72 | Buffalo Sabres | NHL | 76 | 26 | 48 | 74 | 24 | – | – | – | – | – |
| 1972–73 | Buffalo Sabres | NHL | 78 | 28 | 60 | 88 | 10 | 6 | 3 | 7 | 10 | 2 | Lady Byng Trophy |
| 1973–74 | Buffalo Sabres | NHL | 55 | 18 | 33 | 51 | 10 | – | – | – | – | – |
| 1974–75 | Buffalo Sabres | NHL | 68 | 37 | 59 | 96 | 36 | 17 | 6 | 9 | 15 | 10 |
| 1975–76 | Buffalo Sabres | NHL | 80 | 44 | 69 | 113 | 36 | 9 | 4 | 4 | 8 | 4 | Kakkostähdistö |
| 1976–77 | Buffalo Sabres | NHL | 80 | 39 | 56 | 95 | 30 | 6 | 1 | 8 | 9 | 4 | Kakkostähdistö |  |  |  |  |  | KC | 7 | 4 | 4 | 8 | 2 |
| 1977–78 | Buffalo Sabres | NHL | 79 | 41 | 48 | 89 | 20 | 8 | 3 | 2 | 5 | 0 |
| 1978–79 | Buffalo Sabres | NHL | 79 | 27 | 58 | 85 | 20 | 3 | 1 | 0 | 1 | 2 |
| 1979–80 | Buffalo Sabres | NHL | 80 | 40 | 66 | 106 | 57 | 14 | 10 | 11 | 21 | 8 |
| 1980–81 | Buffalo Sabres | NHL | 56 | 20 | 39 | 59 | 56 | 8 | 2 | 10 | 12 | 2 |
| 1981–82 | Buffalo Sabres | NHL | 62 | 31 | 42 | 73 | 40 | 4 | 0 | 7 | 7 | 0 |  |  |  |  |  |  | KC | 4 | 3 | 6 | 9 | 2 |
| 1982–83 | Buffalo Sabres | NHL | 77 | 30 | 46 | 76 | 34 | 10 | 0 | 7 | 7 | 8 |
| 1983–84 | Buffalo Sabres | NHL | 73 | 31 | 59 | 90 | 32 | – | – | – | – | – |
| 1984–85 | Buffalo Sabres | NHL | 78 | 30 | 53 | 83 | 42 | 5 | 3 | 5 | 8 | 4 |
| 1985–86 | Buffalo Sabres | NHL | 72 | 21 | 39 | 60 | 28 | – | – | – | – | – |
| 1986–87 | Buffalo Sabres | NHL | 20 | 9 | 7 | 16 | 6 | – | – | – | – | – |
| NHL yhteensä | 1191 | 512 | 814 | 1326 | 500 | 90 | 33 | 70 | 103 | 44 |

Katso myös
----------

* Luettelo Hockey Hall of Famen jäsenistä
* Luettelo 1000 tehopistettä saavuttaneista NHL-pelaajista
* Luettelo 500 NHL-maalia tehneistä pelaajista
* The Hockey Newsin luettelo 100 parhaasta NHL-pelaajasta

Lähteet
-------

* Gilbert Perreault Legends of Hockey -sivustolla (englanniksi)
* Gilbert Perreault The Internet Hockey Databasessa (englanniksi)
* Gilbert Perreault Hockey Draft Central -sivustolla (englanniksi)
* Gilbert Perreault HockeyReference.com-sivustolla (englanniksi)

### Viitteet

1. ↑  Melrose: Top French speaking skaters, goalies *NHL.com*. Viitattu 22.11.2021. (englanniksi)


|  |  |  |
| --- | --- | --- |
| Edeltäjä:**Tony Esposito** | **Calder Memorial Trophyn voittaja**1971 | Seuraaja:**Ken Dryden** |

|  |  |  |
| --- | --- | --- |
| Edeltäjä:**Jean Ratelle** | **Lady Byng Trophyn voittaja**1973 | Seuraaja:**John Bucyk** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |